Saab 35 Draken

Saab Draken tai Saab 35 on ruotsalaisvalmisteinen hävittäjälentokone, jota Saab valmisti vuodesta 1955 vuoteen 1974. Draken valmistettiin korvaamaan Saab J 29 Tunnan. Drakenin seuraajaksi tuli Saab JA 37 Viggen. Sana draken tarkoittaa joko leijaa tai lohikäärmettä. Kirjain "J" mallinimessä merkitsee Jakt, hävittäjää. Kaikkiaan Drakeneita rakennettiin 651 yksilöä, joista Suomen ilmavoimilla oli 50 yksilöä lentokalustossaan.

Suunnittelu ja valmistus 
Suihkukonekauden alkaessa Ruotsi katsoi tarvitsevansa suihkuhävittäjän, joka kykenisi torjumaan korkealla lentävät pommikoneet ja torjumaan hävittäjät. Vaikka saatavana oli jo torjuntahävittäjiä kuten Yhdysvaltain ilmavoimien F-104 Starfighter, Saabin Draken soveltui nimenomaan Ruotsin ilmapuolustuksen tarpeisiin. Eräs esitetyistä vaatimuksista oli operointi maantiekentiltä sekä varusmiesten suorittaman tankkaamisen ja aseistamisen kestoajan rajoittaminen kymmeneen minuuttiin. Syyskuussa 1949 Ruotsin asevoimien materiaalilaitos toimitti tarjouspyynnön hävittäjä/torjuntahävittäjästä Saabille, joka aloitti suunnittelun vielä samana vuonna.

Drakeniin toteutettiin kaksoisdeltasiivet. Siiven 80 asteen kulma mahdollisti nopeasti lentämisen ja 60 asteen kulma mahdollisti hyvät lento-ominaisuudet hitaasti lennettäessä. Voimanlähteeksi valittiin  yksi Svenska Flygmotorin RM 6B/C turbojet eli lisenssivalmisteinen Rolls-Royce Avon 200/300.

Saab Draken -mallit

Saab J35A Draken

Ensimmäiset J35A:t toimitettiin Ruotsin ilmavoimien () F13 -lennostolle Norrköpingiin 8. maaliskuuta 1960. Viimeiset A-mallin koneet toimitettiin vuonna 1962. Koneita rakennettiin kaikkiaan 90 kappaletta (valmistusnumerot () 35001 - 35090). Tyyppi oli palveluskäytössä F16 -lennostossa aina vuoteen 1976.

Saab J35A Draken oli Saab 35 Drakenin ensimmäinen Ruotsin ilmavoimille luovutettu sarjatuotantoversio. Tuotanto käsitti 65 typ 65 -jälkipolttimella varustettua ja 25 pidemmällä typ 66 -jälkipolttimella varustettua konetta.

Historia 
Ruotsin ilmavoimat allekirjoittivat ensimmäisen hankintasopimuksen Saabin kanssa Drakeneista elokuussa 1956. Ensimmäinen esisarjan kone, joka oli samalla viides prototyyppi 35-5 varustettuna ostetulla Rolls-Royce Avon Mk.48A -moottorilla, teki ensilennon 15. helmikuuta 1958. Ostettu Avon-suihkumoottori korvattiin myöhemmin vastaavalla SFA:n RM6B-lisenssiversiolla, johon liitettiin ruotsalaisvalmisteinen typ 65 -jälkipoltin. Sarjatuotantokoneiden luovutukset alkoivat loppuvuodesta 1959 ja jatkuivat vuoteen 1962. Koneita toimitettiin Norrköpingiin F13- ja Uppsalaan F16-lennostoille. Ensimmäisiin 65 koneeseen ei asennettu tutkaa eikä tähtäintä. Drakenit varustettiin 66. koneesta eteenpäin uudistetulla takarungolla ja pidemmällä typ 66-jälkipolttimella. Koneita valmistui kaikkiaan 90 kappaletta.

LM Ericssonin ei saanut omaa PS-03-tutkaansa valmiiksi Drakenin J35A-versioon, minkä seurauksena ensimmäisiin sarjatuotantokoneisiin asennettiin Ruotsin ilmavoimien materiaalilaitoksen (KFF) hankkimat ranskalaiset CSF Cyrano -tutkat, jotka saivat Ruotsissa mallinimen PS-02. Koneisiin asennettiin myös PN-793/A-omakonetunnistusjärjestelmä ja tähtäimenä oli alkuun S 6, joka myöhemmissä korvattiin Saabin S 6B -tähtäimellä. Aseistus käsitti neljä lämpöhakuista Rb 24 -ohjusta, joka oli ruotsalaisten käyttämä mallinimi yhdysvaltalaisesta AIM-9 Sidewinder-ilmataisteluohjuksesta. Koneisiin oli asennettu myös kaksi 30 millimetrin Aden-pikatykkiä sekä ilmasta-maahan-ammuttavia raketteja.

Koneista 25 muutettiin kaksipaikkaisiksi Saab SK35C -koulukoneiksi vuosina 1959–1960. Kaksipaikkaiset koulukoneet sijoitettiin Uppsalaan F16-lennostoon perustettuun koulutuskeskukseen, jolle luovutettiin myös joitakin simulaattoreita.

Tekniset tiedot

Luettelo koneista

Saab J 35B Draken : (B=Bertil)
Parannettu ja takarungoltaan pidennetty versio, jossa oli ranskalaisen tulenjohtotutkan sijasta ruotsalainen PS07-tutka ja S6:sta parannettu S7-tähtäin sekä lisenssivalmisteisia Sidewinder-ohjuksia. Ensimmäiset B-mallin koneet toimitettiin vuonna 1961 F16 -lennostolle Upsalaan sekä F18 -lennostolle Tullingeen ja F10 -lennostolle Ängelholmiin. Valmistusmäärä oli 73 konetta. Tyyppi poistui palveluskäytöstä vuonna 1976. 
Suomen ilmavoimat vuokrasi 6 B-mallin konetta Ruotsin ilmavoimilta vuonna 1972 ja ne ostettiin vuonna 1976. Käytössä Suomessa harjoitushävittäjänä tyyppimerkinnällä J35BS Draken (S=Suomi) 1972–1995 ensin Tikkakoskella Hämeen lennostossa ja myöhemmin Lapin Lennostossa Rovaniemellä.

Saab J 35D Draken : J 35D (D=David)
Taas J 35A:ta, Sk 35C:ä ja J 35B:ä tehokkaammalla moottorilla varustettu malli. Koneita valmistettiin 92 kpl. Tyyppi oli palveluskäytössä F4 -lennostossa Östersundissa ja F21 -lennostossa Luleåssa vuoteen 1984.

Saab S 35E Draken : (S = spaning eli tiedustelu, E=Erik)
Oli kuudella kiinteällä kameralla varustettu tiedustelukone. E-mallin 60:stä koneesta 31 oli uusia ja 29 muunnettiin käytetyistä 35D-koneista. Neljän lisäsäiliön ansiosta sillä oli hävittäjiä pitempi  toimintasäde. Tyyppi palveli F11 ja F21 -lennostoissa vuosina 1964–1979.

Saab J 35F Draken (F=Filip)
J 35D:stä kehitetty Drakenin viimeinen tuotantoversio, jossa oli tehokkaampi tulenjohtojärjestelmä ja monipuolisempi ohjusvarustus. tyypin ensilento tapahtui 26.6.1964.  Ohjuksina voitiin käyttää Ruotsissa lisenssillä valmistettuja lämpöhakuisia HM-58 Falcon- (ruotsalaiselta merkinnältään Rb28) ja AIM-9 Sidewinder- (Rb24) sekä puoliaktiivisesti tutkan avulla hakeutuvia HM-55 Falcon (Rb27) ilmataisteluohjuksia. Tyyppiä valmistettiin 230 kpl vuosina 1965..1968. Sarja F1 käsitti 100 konetta (valm no:t 35401..35500) ja F2 -sarja 130 konetta (valm no:t 35551..35630). Tyyppi oli 1970-luvulla ja 1980-luvun alussa Ruotsin päähävittäjä. Se palveli F13, F1, F10, F3, F12 F16 ja F17 -lennostoissa (F=Flygflottij). Tyyppiä alettiin Ruotsissa poistaa palveluksesta 1980-luvulla ja viimeisenä se oli palveluskäytössä F10 -lennostossa Ängelhomissa vuoteen 1989.

Suomen ilmavoimille ostettiin aiemmin hankittujen Draken -koneiden täydennykseksi kuusi Ruotsista käytettyjä F1 -tyypin koneita vuosina 1976–1978 (DK-261..271, parittomat numerot) ja kahdeksantoista vuosina 1984–88 (DK-225..259, parittomat numerot). Koneet olivat palveluskäytössä 1976–2000 Lapin lennostossa Rovaniemellä (Hävittäjälentolaivue 11) ja 1985–1997 Satakunnan lennostossa Pirkkalassa (Hävittäjälentolaivue 21). F-mallin virallinen viimeinen lento Suomessa tapahtui Rovaniemellä 16. elokuuta 2000 (DK-241) DK-juhlassa, minkä jälkeen koneet poistettiin palveluksesta. Joitain siirtolentoja tehtiin vielä tämänkin jälkeen. Osa koneista romutettiin, osa siirrettiin museoille ja koulutuskäyttöön.

Saab J 35J Draken (J=Johan)
Oli käytetyistä J 35F2-koneista modernisoitu torjuntahävittäjä. Ruotsin ilmavoimien F10 -lennoston käytössä oli tyyppiä vuodesta 1987 alkaen yhteensä 67 kpl. Koneet poistuivat käytöstä 8.12.1998.

Saab 35Ö
Itävallalle 1987–89 toimitetut J 35Ö koneet (24 kpl) olivat F4 -lennoston peruskorjattuja 35D-sarjan koneita. Koneet saivat uudet valm n:o 351401..351424 ja tunnukset 01..24. Koneet poistuivat käytöstä vuonna 2005 viimeisinä Draken koneina.

Saab 35XD Draken
Tanskan Saabilta ostamat 51 kpl J35F2 -koneita saivat tunnuksen A35XD Draken (A=attack, X=vienti ja D=Danmark). Koneista 20 oli tanskalaisen merkintätavan mukaan F-35-hävittäjiä (toimitusvuodet 1970–71), 20 RF-35-tiedustelukoneita (1971–72), kuusi TF-35 koulutuskoneita (1971–72) ja myöhemmin vielä viisi TF-35-konetta (1976–77). Koneet oli optimoitu paremminkin rynnäkkötehtäviin kuin ilmapuolustukseen; koneiden rakennetta vahvistettiin ja polttoainemäärää kasvatettiin 40 prosentilla. Koneet palvelivat Eskadrille 725 ja Esk. 729 -laivueissa Karupissa vuoteen 1993.

Saab 35XS Draken
Suomessa lisenssillä koottu J 35F2:n vientiversio. Koneet olivat viimeiset tuotantolinjalta valmistuneet Drakenit. Tunnetaan Suomessa merkinnällä Saab 35S Draken (S=Suomi). Tunnukset DK-201..223 (parittomat numerot). Käytössä yhteensä 12 kpl vuosina 1974–2000 Lapin lennoston Hävittäjälentolaivue 11:ssä Rovaniemellä. Tyypin viimeinen lento Suomessa tapahtui 16.8.2000 Rovaniemellä.

Saab Sk 35C Draken (C=Cesar)
J 35A:sta muunneltu aseistamaton ja tutkaton kaksipaikkainen harjoituskone. Kaikkiaan 26 A-mallin konetta muutettiin kaksipaikkaiseksi C-mallin koneeksi. Koneet saivat uudet valm. no:t 35800..35826. Käytössä Suomessa 2-paikkaisena harjoitushävittäjänä tyyppimerkinnällä J35CS Draken 1978–2000 Lapin Lennostossa Rovaniemellä ja 1984–1997 Satakunnan Lennostossa Pirkkalassa.

Tekniset tiedot

Katso myös 
Muita Saabin valmistamia lentokoneita
Suomen ilmavoimien Saab J35 Drakenit

Lähteet 
 Päivi Paukku (toim.): Lohikäärmeen aika 1972–2000 – Draken Suomessa, s. 92. Lapin Lennoston Kilta ry, 2000. ISBN 952-91-2181-4.
 Hallen Hävittäjäsivut/Saab J-35 Draken (Viitattu 30.6.2014)

Viitteet

Aiheesta muualla

 Airvectors: The SAAB 35 Draken
 Saab J35 Draken -hävittäjän vaikutus Suomen ilmapuolustuskykyyn 1970-luvulla 
 Danmarks Flymuseum – SAAB F-35 Draken (A-009) 
 X-plane.org: Saab 35 Draken
 The Aviationist » Did you know Saab J35 Drakens could perform the "Cobra" maneuver?
 Federation of American Scientists: Saab 35 Draken
 Rise of the Draken ‹ HistoricWings.com :: A Magazine for Aviators, Pilots and Adventurers
 Fighter-planes.com: J35 Draken, Saab
 MilAvia Aircraft – SAAB J 35 Draken Video Gallery – Milavia
 Saab J 35 Draken (Dragon / Kite) – Interceptor / Multi-role Aircraft – History, Specs and Pictures – Military Aircraft

35 Draken
Seulonnan keskeiset artikkelit
Ruotsalaiset hävittäjälentokoneet
1950-luvun hävittäjälentokoneet